ອົງການຄວບຄຸມນິວເຄລຍ ສປຊ ເຈລະຈາ ຮອບໃໝ່ ກັບອີຣ່ານ (ວີດີໂອ)
ອົງການພະລັງງານປະລະມະນູສາກົນ ເປີດເຈລະຈາຮອບໃໝ່ ກັບອີຣ່ານ ເພື່ອເຂົ້າໄປກວດກາເບິ່ງບ່ອນທີ່ສົງໄສວ່າ ໃຊ້ທົດລອງອາວຸດນິວເຄລຍ ໃນປະເທດດັ່ງກ່າວ.
ອົງການຄວບຄຸມນິວເຄລຍຂອງສະຫະປະຊາຊາດເລີ່ມທຳການເຈລະຈາຮອບໃໝ່ກັບອີຣ່ານ ໃນຄວາມພະຍາຍາມເພື່ອໃຫ້ມີການບັນລຸການຕົກລົງທີ່ຈະອຳນວຍໃຫ້ທາງອົງການເລີ້ມດຳ ເນີນການສືບສວນຄືນໃໝ່ກ່ຽວກັບໂຄງການສ້າງອາວຸດນິວເຄລຍທີ່ຍັງມີການສົງໄສກັນນັ້ນ ຢູ່ໃນປະເທດດັ່ງກ່າວ ທ່ານ Ali Asghar Soltanieh ທູດພິເສດຂອງອີຣ່ານປະຈຳອົງການພະລັງງານປະລະມາ ນູສາກົນ ໄດ້ພົບປະກັບເຈົ້າໜ້າທີ່ຂອງອົງການດັ່ງກ່າວ ທີ່ນະຄອນວຽນນາໃນວັນສຸກມື້ນີ້ ອົງການພະລັງງານປະລະມານູສາກົນ ຕ້ອງການເຂົ້າໄປກວດກາເບິ່ງຄ້າຍທະຫານທີ່ເມືອງ Parchin ຂອງອີຣ່ານບ່ອນທີ່ທາງອົງການພະລັງງານປະລະມານູສາກົນເຊື່ອວ່າອີຣ່ານໄດ້ ທຳການຄົ້ນຄວ້າກ່ຽວກັບອາວຸດນິວເຄລຍນັ້ນ ເຕຫະຣ່ານກ່າວວ່າ ຄ້າຍທະຫານທີ່ເມືອງ Parchin ເປັນບ່ອນທົດລອງອາວຸດທຳມະດາແລະຢືນຢັດວ່າໂຄງການນິວເຄລຍຂອງອີຣ່ານ ມີຈຸດປະສົງໃນທາງສັນຕິ ທັງສອງຝ່າຍຕ່າງກໍກ່າວວ່າ ໄດ້ມີຄວາມກ້າວໜ້າໃນການເຈລະຈາກັນຮອບກ່ອນກ່ຽວກັບ ເລື່ອງອາວຸດນິວເຄລຍໃນປີນີ້ ແຕ່ຍັງມີຄວາມເຫັນແຕກຕ່າງກັນຢູ່ ສື່ມວນຊົນຂອງທາງການຈີນລາຍງານວ່າ ປະທານປະເທດຈີນ ທ່ານຫູຈິນເຖົາທີ່ໄດ້ພົບປະ ກັບທ່ານ Mahmoud Ahmadinejad ປະທານາທິບໍດີອີຣ່ານທີ່ກຸງປັກກິ່ງ ໃນວັນສຸກມື້ນີ້ ໄດ້ຮຽກຮ້ອງໃຫ້ຜູ້ນຳອີີຣ່ານ ໃຊ້ວິທີທີ່ສາມາດຕໍ່ຮອງກັນໄດ້ ແລະສະພາບໂຕຈິງ ໃນການ ເຈລະຈາກັບອົງການພະລັງງານປະລະມະນູສາກົນ ອົງການຄົ້ນຄວ້າຂອງສະຫະລັດອົງການນຶ່ງ ໄດ້ຮັບຮູບຖ່າຍທາງດາວທຽມໃນເດືອນແລ້ວ ນີ້ທີ່ສະແດງໃຫ້ເຫັນວ່າ ອີຣ່ານອາດໄດ້ພະຍາຍາມທຳລາຍຮ່ອງຮອຍໃນການທົດລອງອາ ວຸດນິວເຄລຍທີ່ຄ້າຍ Parchin